Projektas

LIETUVOS RESPUBLIKOS

ADMINISTRACINIŲ NUSIŽENGIMŲ KODEKSO 271, 276, 426 ir 589 STRAIPSNIŲ PAKEITIMO

ĮSTATYMAS

2024 m. d. Nr.

Vilnius

1 straipsnis. 271 straipsnio pakeitimas

Pakeisti 271 straipsnį ir jį išdėstyti taip:

„271 straipsnis. Miškotvarkos projektų rengimo ir tvirtinimo, miško naudojimo, medienos gabenimo reikalavimų, žaliavinės medienos matavimo, apskaitos ir ženklinimo tvarkos pažeidimas

1. Žaliavinės medienos matavimo, apskaitos ir ženklinimo tvarkos pažeidimas

užtraukia baudą juridinių asmenų vadovams ar kitiems atsakingiems asmenims nuo dvidešimt iki keturiasdešimt eurų.

2. Miškotvarkos projektų tvirtinimas pažeidžiant nustatytus reikalavimus

užtraukia baudą nuo trisdešimt iki devyniasdešimt eurų.

3. Teisę kirsti mišką suteikiančio dokumento neteisėtas išdavimas

užtraukia baudą juridinių asmenų vadovams ar kitiems atsakingiems asmenims nuo šešiasdešimt iki vieno šimto dvidešimt eurų.

31. Patvirtintos pagrindinių miško kirtimų metinės normos neteisėtas viršijimas

užtraukia baudą asmenims nuo trisdešimt iki devyniasdešimt eurų ir juridinių asmenų vadovams ar kitiems atsakingiems asmenims – nuo šešiasdešimt iki vieno šimto keturiasdešimt eurų.

4. Biržių atrėžimas arba medžių atrinkimas ar ženklinimas kirsti pažeidžiant biržių atrėžimo, pagrindinio, ugdymo ir sanitarinio kirtimo tvarką, taip pat medienos ruošos, gabenimo, miško išteklių naudojimo reikalavimų pažeidimas

užtraukia baudą asmenims nuo šešiasdešimt iki vieno šimto keturiasdešimt eurų ir juridinių asmenų vadovams ar kitiems atsakingiems asmenims – nuo vieno šimto dešimt iki trijų šimtų eurų.

5. Miškotvarkos projektų rengimo reikalavimų pažeidimas, kai dėl to pateiktas tvirtinti miškotvarkos projektas įvertinamas neigiamai,

užtraukia baudą asmenims nuo šešiasdešimt iki vieno šimto dvidešimt eurų ir juridinių asmenų vadovams ar kitiems atsakingiems asmenims – nuo vieno šimto dvidešimt iki vieno šimto septyniasdešimt eurų.

6. Žemės nuosavybės dokumente ar miškotvarkos projekte nurodytų specialiųjų žemės ir miško naudojimo sąlygų pažeidimas miško žemėje

užtraukia baudą asmenims nuo šešiasdešimt iki vieno šimto keturiasdešimt eurų ir juridinių asmenų vadovams ar kitiems atsakingiems asmenims – nuo vieno šimto dešimt iki trijų šimtų eurų.“

2 straipsnis. 276 straipsnio pakeitimas

Pakeisti 276 straipsnį ir jį išdėstyti taip:

„276 straipsnis. Sėklinės miško bazės, miško dauginamosios medžiagos, miško įveisimo ir atkūrimo reikalavimų pažeidimas

1. Miško savininko pareigos per nustatytą terminą įrašyti įveisto miško duomenis į Lietuvos Respublikos miškų registro informacinę sistemą nevykdymas, miško savininko pareigos per nustatytą terminą patikslinti žemės sklypo, kuriame įveistas miškas, kadastro duomenis Lietuvos Respublikos nekilnojamojo turto kadastre nevykdymas

užtraukia baudą asmenims nuo trisdešimt iki devyniasdešimt eurų ir baudą juridinių asmenų vadovams ar kitiems atsakingiems asmenims – nuo šešiasdešimt iki vieno šimto dvidešimt eurų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo šešiasdešimt eurų iki vieno šimto dvidešimt eurų ir juridinių asmenų vadovams ar kitiems atsakingiems asmenims – nuo devyniasdešimt eurų iki vieno šimto penkiasdešimt eurų.

3. Miško dauginamosios medžiagos nuostatų reikalavimų pažeidimas

užtraukia baudą asmenims nuo trisdešimt iki vieno šimto aštuoniasdešimt eurų ir baudą juridinių asmenų vadovams ar kitiems atsakingiems asmenims nuo vieno šimto dvidešimt iki dviejų šimtų eurų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą asmenims nuo šešiasdešimt eurų iki dviejų šimtų dvidešimt eurų ir juridinių asmenų vadovams ar kitiems atsakingiems asmenims – nuo vieno šimto devyniasdešimt iki dviejų šimtų penkiasdešimt eurų.

5. Miško atkūrimo ir įveisimo nuostatų reikalavimų pažeidimas

užtraukia baudą asmenims nuo vieno šimto dvidešimt iki vieno šimto aštuoniasdešimt eurų ir juridinių asmenų vadovams ar kitiems atsakingiems asmenims – nuo vieno šimto šešiasdešimt iki dviejų šimtų dvidešimt eurų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą asmenims nuo dviejų šimtų iki dviejų šimtų dvidešimt eurų ir juridinių asmenų vadovams ar kitiems atsakingiems asmenims – nuo dviejų šimtų dvidešimt iki keturių šimtų penkiasdešimt eurų.

7. Miško neapželdinimas arba neatžėlimas medžių rūšimis per Lietuvos Respublikos miškų įstatyme nustatytus terminus

užtraukia baudą proporcingai už kiekvieną neapželdintą arba neatžėlusį miško hektarą asmenims nuo trijų šimtų iki šešių šimtų eurų, bet ne didesnę kaip šeši tūkstančiai eurų, ir juridinių asmenų vadovams ar kitiems atsakingiems asmenims – nuo keturių šimtų iki septynių šimtų eurų, bet ne didesnę kaip šeši tūkstančiai eurų.

8. Šio straipsnio 7 dalyje numatytas administracinis nusižengimas, padarytas pakartotinai,

užtraukia baudą proporcingai už kiekvieną neapželdintą arba neatžėlusį miško hektarą asmenims nuo penkių šimtų iki septynių šimtų eurų, bet ne didesnę kaip šeši tūkstančiai eurų, ir juridinių asmenų vadovams ar kitiems atsakingiems asmenims – nuo šešių šimtų iki devynių šimtų eurų, bet ne didesnę kaip šeši tūkstančiai eurų.

9. Miško neatkūrimas per Lietuvos Respublikos miškų įstatyme nustatytus terminus

užtraukia baudą proporcingai už kiekvieną neatkurtą miško hektarą asmenims nuo šešių šimtų iki aštuonių šimtų eurų, bet ne didesnę kaip šeši tūkstančiai eurų, ir juridinių asmenų vadovams ar kitiems atsakingiems asmenims – nuo devynių šimtų iki tūkstančio dviejų šimtų eurų, bet ne didesnę kaip šeši tūkstančiai eurų.

10. Šio straipsnio 9 dalyje numatytas administracinis nusižengimas, padarytas pakartotinai,

užtraukia baudą proporcingai už kiekvieną neatkurtą miško hektarą asmenims nuo devynių šimtų iki tūkstančio dviejų šimtų eurų, bet ne didesnę kaip šeši tūkstančiai eurų, ir juridinių asmenų vadovams ar kitiems atsakingiems asmenims – nuo vieno tūkstančio dviejų šimtų iki tūkstančio penkių šimtų eurų, bet ne didesnę kaip šeši tūkstančiai eurų.“

3 straipsnis. 426 straipsnio pakeitimas

1. Pakeisti 426 straipsnio 4 dalį ir ją išdėstyti taip:

„4. Nepaklusimas uniformuoto aplinkos apsaugos valstybinės kontrolės pareigūno, Lietuvos Respublikos muitinės (toliau šiame straipsnyje – muitinė) pareigūno, Valstybės sienos apsaugos tarnybos prie Lietuvos Respublikos vidaus reikalų ministerijos pareigūno, savivaldybių institucijų arba jų įgaliotų įstaigų kelių transporto priežiūros tarnybų ar Lietuvos transporto saugos administracijos pareigūno teisėtam, aiškiai išreikštam ir šio straipsnio 6 dalyje nustatytą tvarką atitinkančiam reikalavimui sustabdyti transporto priemonę

užtraukia baudą nuo aštuonių šimtų penkiasdešimt iki vieno tūkstančio dviejų šimtų eurų.“

2. Pakeisti 426 straipsnio 6 dalį ir ją išdėstyti taip:

„6. Uniformuoto policijos, Valstybės sienos apsaugos tarnybos prie Lietuvos Respublikos vidaus reikalų ministerijos, Lietuvos transporto saugos administracijos, aplinkos apsaugos valstybinės kontrolės pareigūno, muitinės, savivaldybių institucijų arba jų įgaliotų įstaigų kelių transporto priežiūros tarnybų pareigūno reikalavimas sustabdyti transporto priemonę išreiškiamas duodant signalą lazdele ar mojant skrituliu su raudonu atšvaitu skersai judėjimo krypties arba per garsiakalbį liepiant sustoti. Uniformuoto policijos, Valstybės sienos apsaugos tarnybos prie Lietuvos Respublikos vidaus reikalų ministerijos, Lietuvos transporto saugos administracijos, muitinės pareigūno reikalavimas sustabdyti transporto priemonę taip pat gali būti išreiškiamas įjungus specialiomis spalvomis nudažyto ir policijos, Valstybės sienos apsaugos tarnybos prie Lietuvos Respublikos vidaus reikalų ministerijos, Lietuvos transporto saugos administracijos arba muitinės ženklu pažymėto automobilio švieslentę su užrašu „STOP POLICIJA“ arba „STOP“. Neturintis tarnybinio ženklo muitinės pareigūnas visada privalo parodyti tarnybinį pažymėjimą transporto priemonės vairuotojui. Tamsiuoju paros metu policijos, Valstybės sienos apsaugos tarnybos prie Lietuvos Respublikos vidaus reikalų ministerijos, Lietuvos transporto saugos administracijos, savivaldybių institucijų arba jų įgaliotų įstaigų kelių transporto priežiūros tarnybų, aplinkos apsaugos valstybinės kontrolės arba muitinės pareigūnas, stabdydamas transporto priemonę, turi vilkėti uniformą su šviesą atspindinčiais elementais (vilkėti specialiąsias liemenes, mūvėti rankogalius ar turėti kitų šviesą atspindinčių elementų). Patrulį turi sudaryti ne mažiau kaip du policijos, Valstybės sienos apsaugos tarnybos prie Lietuvos Respublikos vidaus reikalų ministerijos, Lietuvos transporto saugos administracijos, savivaldybių institucijų arba jų įgaliotų įstaigų kelių transporto priežiūros tarnybų, aplinkos apsaugos valstybinės kontrolės arba muitinės pareigūnai, turintys specialiomis spalvomis nudažytą ir policijos, Valstybės sienos apsaugos tarnybos prie Lietuvos Respublikos vidaus reikalų ministerijos, Lietuvos transporto saugos administracijos, savivaldybių institucijų arba jų įgaliotų įstaigų kelių transporto priežiūros tarnybos, Aplinkos apsaugos departamento prie Aplinkos ministerijos, muitinės ženklu pažymėtą motorinę transporto priemonę, ir stabdyti transporto priemonę šviečiančia reguliuotojo lazdele arba šviesą atspindinčiu skrituliu, įjungęs patrulinės motorinės transporto priemonės mėlynos ir (arba) raudonos spalvos švyturėlius.“

4 straipsnis. 589 straipsnio pakeitimas

1. Pakeisti 589 straipsnio 31 punktą ir jį išdėstyti taip:

„31) aplinkos apsaugos valstybinės kontrolės pareigūnai – dėl šio kodekso 48 straipsnio 1, 2 dalyse, 92 straipsnio 1 dalyje, 110, 112, 114 straipsniuose, 144 straipsnio 1, 4, 5 dalyse, 235, 236, 2361, 237, 238, 239, 241, 242, 243, 2431, 244, 246, 247 straipsniuose, 2471 straipsnio 3, 4 dalyse, 248, 2481, 2482, 2483, 249, 250, 251, 2511, 252, 253, 255, 256, 257, 258, 259, 260, 261, 262, 264, 265, 266, 267, 268, 269, 270, 2701 straipsniuose, 271 straipsnio 1, 2, 3, 31, 4, 6 dalyse, 272, 273, 274, 275 straipsniuose, 276 straipsnio 1, 2, 5, 6, 7, 8, 9, 10 dalyse, 277, 278, 279, 280, 281, 282, 283, 284, 285, 286, 287, 288, 289, 290, 291, 292, 293 straipsniuose, 294 straipsnio 2 dalyje, 295 straipsnio 1, 2 dalyse, 296 straipsnio 2 dalyje, 299 straipsnio 3 dalyje, 303, 304, 3041, 3042, 305, 307, 308, 3081, 309, 310, 311, 312, 313, 315, 316, 317, 318 straipsniuose, 346 straipsnio 1, 2, 3, 4, 5, 51, 52, 16, 17, 18, 19 dalyse, 364 straipsnyje, 369 straipsnio 13, 14, 17, 18, 19, 20, 21, 22 dalyse, 426 straipsnio 4 dalyje, 431 straipsnio 1, 2, 3, 4 dalyse, 491, 505, 507, 546 straipsniuose numatytų administracinių nusižengimų;“.

2. Pripažinti netekusiu galios 589 straipsnio 43 punktą.

3. Pakeisti 589 straipsnio 67 punktą ir jį išdėstyti taip:

„67) Valstybinės teritorijų planavimo ir statybos inspekcijos prie Aplinkos ministerijos – dėl šio kodekso 110, 112, 1131, 261 straipsniuose, 276 straipsnio 1 ir 2 dalyse, 333 straipsnio 1, 2, 3, 4, 5, 6 dalyse, 334, 350, 351, 352, 353, 354, 355, 356, 3561, 3562, 357, 3571, 358, 361, 362, 363, 364, 3641, 505, 507 straipsniuose numatytų administracinių nusižengimų;“.

4. Pakeisti 589 straipsnio 69 punktą ir jį išdėstyti taip:

„69) Valstybinės miškų tarnybos įgalioti valstybės tarnautojai – dėl šio kodekso 253 straipsnyje, 271 straipsnio 5 dalyje, 276 straipsnio 3 ir 4 dalyse, 505 ir 507 straipsniuose numatytų administracinių nusižengimų;“.

5 straipsnis. Įstatymo įsigaliojimas ir taikymas

1. Šis įstatymas įsigalioja 2026 m. sausio 1 d.

2. Iki šio įstatymo įsigaliojimo dienos valstybinių miškų apsaugos pareigūnų pradėtą ir nebaigtą Lietuvos Respublikos administracinių nusižengimų kodekso 110, 112 straipsniuose, 247 straipsnio 1, 2, 3, 4, 5, 6, 7, 8, 9, 10, 11, 12, 13, 14, 15, 16 dalyse, 256 straipsnio 1 dalyje, 261, 270, 272, 274, 275, 277, 278, 279, 280, 282, 283, 290 straipsniuose, 426 straipsnio 4 dalyje, 505 ir 507 straipsniuose numatytų administracinių nusižengimų tyrimą ir administracinių nusižengimų bylų nagrinėjimą baigia aplinkos apsaugos valstybinės kontrolės pareigūnai. Pradėtų administracinių nusižengimų tyrimas ir administracinių nusižengimų bylų nagrinėjimas baigiamas iki šio įstatymo įsigaliojimo galiojusia tvarka.

3. Iki šio įstatymo įsigaliojimo dienos aplinkos apsaugos valstybinės kontrolės pareigūnų pradėtą ir nebaigtą Lietuvos Respublikos administracinių nusižengimų kodekso 276 straipsnio 3 ir 4 dalyse numatytų administracinių nusižengimų tyrimą ir administracinių nusižengimų bylų nagrinėjimą baigia aplinkos apsaugos valstybinės kontrolės pareigūnai. Pradėtų administracinių nusižengimų tyrimas ir administracinių nusižengimų bylų nagrinėjimas baigiamas iki šio įstatymo įsigaliojimo galiojusia tvarka.

Skelbiu šį Lietuvos Respublikos Seimo priimtą įstatymą.

Respublikos Prezidentas